Document ID: 32004D0595

KOMISSION PÄÄTÖS,
tehty 29 päivänä heinäkuuta 2004,
terveystodistuksen mallin vahvistamisesta kaupankäyntitarkoituksessa tapahtuvaa koirien, kissojen, hillerien ja frettien yhteisöön tuomista varten
(tiedoksiannettu numerolla K(2004) 1947)
(ETA:n kannalta merkityksellinen teksti)
(2004/595/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 17 artiklan 2 kohdan b alakohdan
sekä katsoo seuraavaa:
(1)
Direktiivissä 92/65/ETY vahvistetaan eläinten terveyttä koskevat vaatimukset eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa.
(2)
Lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetussa Euroopan parlamentin ja neuvoston asetuksessa (EY) N:o 998/2003 (2) vahvistetaan eläinten terveyttä koskevat vaatimukset, joita on noudatettava muissa kuin kaupallisissa lemmikkieläinten kuljetuksissa, ja näiden kuljetusten valvontaa koskevat säännöt. Yhtenä asetuksen tavoitteena on varmistaa eläinten kauppaan ja muihin kuin kaupallisiin kuljetuksiin sovellettavien sääntöjen yhdenmukaisuus ja välttää petokset.
(3)
Lisäksi asetuksella (EY) N:o 998/2003 muutetaan direktiiviä 92/65/ETY siten, että direktiivissä säädetään nyt, että koirien, kissojen sekä hillerien ja frettien on täytettävä kyseisessä asetuksessa säädetyt vaatimukset, jotta niillä voidaan käydä kauppaa.
(4)
Tämän vuoksi on siis aiheellista antaa kaupankäyntitarkoituksessa tapahtuvan koirien, kissojen, hillerien ja frettien yhteisöön tuomisen osalta säännöt, jotka vastaavat kyseisten eläinten muihin kuin kaupallisiin kuljetuksiin sovellettavia sääntöjä, mutta säilyttää samalla kuitenkin direktiivin 92/65/ETY 16 artiklassa edellytetty kliininen tutkimus.
(5)
On aiheellista varmistaa, että kolmansien maiden todistuksia myöntävien viranomaisten noudattamat säännöt ja periaatteet tarjoavat riittävät takuut. Tämän vuoksi yhtei söön olisi sallittava kaupankäyntitarkoituksessa ainoastaan sellaisista maista tulevien koirien, kissojen, hillerien ja frettien tuonti, jotka mainitaan luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyn neuvoston päätöksen 79/542/ETY (3) liitteessä tai asetuksen (EY) N:o 998/2003 liitteessä II.
(6)
Komission päätöksellä 2004/203/EY (4) on asetuksen (EY) N:o 998/2003 mukaisesti vahvistettu terveystodistuksen malli koirien, kissojen, hillerien ja frettien kolmansista maista tulevia muita kuin kaupallisia kuljetuksia varten. Vastaavasti olisi vahvistettava terveystodistuksen malli kaupankäyntitarkoituksessa tapahtuvaa koirien, kissojen, hillerien ja frettien yhteisöön tuomista varten.
(7)
Asetuksella (EY) N:o 998/2003 on muutettu direktiivin 92/65/ETY 10 artiklaa koirien, kissojen, hillerien ja frettien kauppaan sovellettavien edellytysten saattamiseksi muihin kuin kaupallisiin kuljetuksiin sovellettavien edellytysten mukaisiksi, ja eläinlääkärintodistuksista muualta peräisin olevien koirien ja kissojen markkinoille saattamisessa Yhdistyneessä kuningaskunnassa ja Irlannissa 18 päivänä huhtikuuta 1994 tehty komission päätös 94/273/EY (5) olisi tämän vuoksi kumottava.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on sallittava koirien, kissojen, hillerien ja frettien maahantuonti kaupankäyntitarkoituksessa direktiivin 92/65/ETY 16 artiklassa säädetyn mukaisesti edellyttäen, että seuraavat vaatimukset täyttyvät:
a)
ne tulevat kolmansista maista, jotka luetellaan päätöksen 79/542/ETY liitteessä II tai asetuksen (EY) N:o 998/2003 liitteessä II olevan B osan 2 jaksossa ja C osassa;
b)
niiden mukana on tämän päätöksen liitteessä esitetyn mallin mukainen todistus.
Tämä todistus vaaditaan kaikilta ensimmäisen kohdan a alakohdassa tarkoitetuilta tuonneilta mistä tahansa kolmannesta maasta johonkin jäsenvaltioon, Irlantia, Ruotsia ja Yhdistynyttä kuningaskuntaa lukuun ottamatta, ja asetuksen (EY) N:o 998/2003 liitteessä II olevan B osan 2 jaksossa ja C osassa luetelluista kolmansista maista Irlantiin, Ruotsiin ja Yhdistyneeseen kuningaskuntaan tapahtuvan tuonnin osalta.
2 artikla
Kumotaan päätös 94/273/EY.
3 artikla
Tätä päätöstä sovelletaan 12 päivästä lokakuuta 2004.
4 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä heinäkuuta 2004.

Labels: 12
3
6